Jonas Vingegaard er torsdag eftermiddag ankommet til stor fejring i Glyngøre. Her cyklede han med byens børn, besøgte plejehjemmet og blev fejret med stor bravour på byens stadion. Politiet oplyser, at mellem 20-25.000 mennesker tog opstilling for at hilse på deres hjemvendte helt. -	Der har været kæmpe opbakning, og det betyder rigtig meget for mig, er reaktionen fra Jonas Vingegaard. Er du ved at være lidt flad efter et par fejringsdage? -	Ja, det begynder at gå den vej, men jeg kan sagtens klare i dag med, siger den glade cykelhelt, som er glad for endelig at være vendt hjem. Bedre end København Selvom Jonas Vingegaard den sidste måned har repræsenteret hele Danmark, lægger han ikke skjul på hvor i Danmark, hans hjerte hører til. Han er nordjyde indtil benet og stolt thybo. Derfor har fejringen i Glyngøre i dag også været helt særlig, og det samme har den for kæresten, Trine Marie Hansen: - Det er helt imponerende. Jeg synes virkelig, folk er så fantastiske, at de gider tage imod os. Det har været nærmest vildere end København, her på vejen ind ad Strandvejen, siger hun. Kan I holde til mere fejring? - Det her har vi glædet os rigtigt meget til, så det kan vi i hvert fald, lyder det fra den stolte kæreste. Frivillige sørgede for fest Det er udelukkende frivillige, der har arbejdet 24/7 siden de fik at vide lørdag, at Jonas vendte hjem til Glyngøre torsdag. De besluttede sig hurtigt for, at der skulle en ordentlig fest til at hylde deres nabo. Særligt Susan Aaen, som er provst i byen, har haft travlt. Hun er koordinator for den fest, der på få dage er blevet til virkelighed på Jonas Vingegaards hjemmebane. Målet var én stor havefest for den lokale cykelhelt og familien. -	Den her fest, der bliver holdt i Glyngøre, får en helt anden karakter end i Paris og i København. Jonas ønsker ikke det meget formelle. Her er det jo også sådan, at de kan gå hjem, når de vil, fortæller hun torsdag til TV2 Nord. Jonas, Trine og datteren Frida bor lige rundt om hjørnet og er en familie i Glyngøre, som man kender og er glad for. Alligevel er en historisk sejr i Paris ikke noget, der ændrer på hverdagen. -	Det forandrer ikke noget for vores forhold til Jonas i hverdagen. Vi er jo vant til at se, at han kommer cyklende og overhaler os, siger provsten Susan Aaen. Efter at have skrevet autografer til en hundrede meter lang kø, tog Jonas og familien Volvoen de cirka 1000 meter hjem fra fejringen på stadion. En ting, han havde glædet sig meget til. Og hvad skal Jonas Vingegaard så den kommende tid? Ifølge ham selv, skal han ligge på sofaen en hel uge og se Netflix. I dag tilføjede han, at han nok også skal have chips, en slikpose - og en kold øl.
Torsdag blev Tour de France-vinderen Jonas Vingegaard fejret i sin hjemby med manér. Fejringen i Glyngøre har været helt speciel, men som nordjyde glæder han sig også til, at fokus på ham snart er mindre intenst.